24PRO-3

Behean sinatzen duten talde parlamentarioek, Legebiltzarreko Erregelamenduan xedatuaren babesean, ondoko foru-lege proposamena aurkeztu dute, Nafarroako Babes Zibilari eta Larrialdien Kudeaketari buruzko uztailaren 1eko 8/2005 Foru Legearen 53. artikuluko e) eta f) aldatzekoa, eztabaidatu eta bozkatzeko.

Zioen azalpena

Martxoaren 14ko 383/2008 Errege Dekretuak, administrazio eta erakunde publikoen zerbitzura dauden suhiltzaileen alde erretiro-adinaren koefiziente murriztailea ezartzen duenak, erretiroa hartzeko adina aurreratzeko gaitzen ditu suhiltzaile moduan lan egiten duten pertsonak, “eskala, lan-kategoria eta espezialitate desberdinetan”

Martxoaren 9ko 8/2023 Foru Legearen bidez aldatu zen Nafarroako Babes Zibilari eta Larrialdien Kudeaketari buruzko uztailaren 1eko 8/2005 Foru Legea. Besteak beste, 53. artikulua aldatu zen eta Suteen Prebentzio eta Itzaltze Zerbitzuko lanpostuen artean sartu ziren baso-suhiltzaile lanetan jarduten duten langileak. Urte asko dira langile horiek ordaintzen dutela erretiro adina murrizteko koefizientea aplikatzearen kostua, Administrazio eta erakunde publikoen zerbitzura dauden suhiltzaileen alde erretiro-adinaren koefiziente murriztailea ezartzen duen martxoaren 14ko 383/2008 Errege Dekretuak ezarritakoari jarraikiz; are gehiago, horietako batzuk erretiroa aurreratu dute.

Martxoaren 14ko 383/2008 Errege Dekretuak arautzen duen koefiziente murriztailea suhiltzaile-gidari laguntzaileei eta suhiltzaile-peoi laguntzaileei aplikatzeari buruz sorturiko interpretazio-arazoak ebazte aldera, beharrezkoa da uztailaren 1eko 8/2005 Foru Legearen 53. artikulua aldatzea –artikulu horretan lanpostuak eta haien eginkizunak zehazten dira–. Xede horrekin aurkezten da foru-lege proposamen hau, zeinaren bidez lanpostuak eta haien eginkizunak zehazten dituen 53. artikulua, arestian aipatu dena, aldatzen baita. Hona aldaketak:

* e) eta f) letrak honela geldituko dira:

e) Suhiltzaile-gidari laguntzailea, D mailakoa. Esku-hartze operatiboko laguntza-eginkizunak dagozkio bere jarduketa-esparruan, goiko agintedunen zuzendaritzapean.

f) Suhiltzaile-peoi laguntzailea, D mailakoa. Esku-hartze operatiboko laguntza-eginkizunak dagozkio bere jarduketa-esparruan, goiko agintedunen zuzendaritzapean.

* Bigarren apartatu bat gehitzen da, honako testuarekin:

“Aurreko apartatuan zehazturiko lanpostuak suhiltzaile lanbide-kategoriari dagozkiola ulertzen da, bere eskala eta espezialitate desberdinetan”.

**Artikulu bakarra.** Nafarroako Babes Zibilari eta Larrialdien Kudeaketari buruzko uztailaren 1eko 8/2005 Foru Legearen 53 artikuluaren e) eta f) letrak aldatzen dira. Hau da haien testu berria:

*«****53. artikulua.***

*“e) Suhiltzaile-gidari laguntzailea, D mailakoa. Esku-hartze operatiboko laguntza-eginkizunak dagozkio bere jarduketa-esparruan, goiko agintedunen zuzendaritzapean.*

*f) Suhiltzaile-peoi laguntzailea, D mailakoa. Esku-hartze operatiboko laguntza-eginkizunak dagozkio bere jarduketa-esparruan, goiko agintedunen zuzendaritzapean”.*

* *2. apartatu berria erantsi da, testu honekin:*

*“Aurreko apartatuan zehazturiko lanpostuak suhiltzaile lanbide-kategoriari dagozkiola ulertzen da, bere eskala eta espezialitate desberdinetan”.*

***Azken xedapena.*** *Indarra hartzea.*

*Foru lege honek Nafarroako Aldizkari Ofizialean argitaratu eta biharamunean hartuko du indarra.*

Iruñean, 2024ko martxoaren 21ean

Eledunak: Carlos Guzmán Pérez, Blanca Isabel Regúlez Álvarez